送韋大夫東京留守
作者：王維
朝代：唐

paragraphs: 人外遺世慮，空端結遐心。
曾是巢許淺，始知堯舜深。
蒼生詎有物，黃屋如喬林。
上德撫神運，沖和穆宸襟。
雲雷康屯難，江海遂飛沈。
天工寄人英，龍衮瞻君臨。
名器苟不假，保釐固其任。
素質貫方領，清景照華簪。
慷慨念王室，從容獻官箴。
雲旗蔽三川，畫角發龍吟。
晨揚天漢聲，夕卷大河陰。
窮人業已寧，逆虜遺之擒。
然後解金組，拂衣東山岑。
給事黃門省，秋光正沈沈。
壯心與身退，老病隨年侵。
君子從相訪，重玄其可尋。